Дом па вуліцы Карла Маркса, 36 (Мінск)

МанаЛІТ, Дом пісьменнікаў — адміністрацыйна-жылы будынак па вуліцы Карла Маркса ў Мінску, пабудаваны для беларускіх пісьменнікаў. Другі адрас -- Энгельса, 16. Будаўніцтва пачалося ў 1951 годзе, здадзены ў эксплуатацыю 7 лістапада 1953 года. Стыль — сталінскі ампір. Архітэктар — Аркадзь Брэгман. Гісторыка-культурная каштоўнасць рэгіянальнага значэння. Гісторыя У канцы XIX ст. на гэтым месцы пабудаваны дом Юхновіча, разбураны падчас Другой сусветнай вайны. Новы будынак на пляцоўцы ўзведзены ў 1951-1953 гадах як жылы дом Саюза пісьменнікаў БССР з крамай «Палітычная кніга». Ініцыятарам будаўніцтва быў Янка Маўр. У доме тры пад’езды, два пабудаваны за сродкі Літфонда, яшчэ адзін за сродкі мінскага гарадскога савета. Спачатку ў кватэрах былі дрывяныя кафляныя печы, на пачатку 1960-х гадоў падвялі газ. Дрэвы вакол дома саджалі будучыя жыхары яшчэ падчас будаўніцтва. Да 1990 года тарэц будынка перабудавалі, зрабілі ў ім уваход на станцыю метро «Купалаўскую». На доме мемарыяльныя дошкі беларускім пісьменнікам Янку Маўру, Уладзіміру Караткевічу, Пятру Глебку, Івану Навуменку. Вядомыя жыхары Першымі ў дом засяліліся пісьменнікі Янка Маўр (№ 1), Максім Лужанін (№ 5), Рыгор Семашкевіч (№ 16, пасля Івана Грамовіча), Міхась Клімковіч (№ 18), Васіль Вітка (№ 19) Пятро Глебка (№ 20), Іван Мележ (№ 21), Іван Шамякін (№ 22), Янка Брыль (№ 23), Усевалад Краўчанка (№ 24, потым № 4), Янка Скрыган (№ 24), Макар Паслядовіч, Аляксей Зарыцкі, Кастусь Кірэенка, Піліп Пестрак, Тарас Хадкевіч. Пазней у доме пасяліўся Іван Навуменка (№ 21, з 1964 пасля Івана Мележа), у 1971 годзе пераехаў Уладзімір Караткевіч (№ 24, пасля Усевалада Краўчанкі і Янкі Скрыгана). Таксама Вячаслаў Адамчык (№ 23, пасля Янкі Брыля). Да 2016 года ў доме жыў Ніл Гілевіч (№ 22, з 1969 пасля Івана Шамякіна, потым № 19 з 1983 пасля Пятра Глебкі), да 2019 года ў доме жыў Уладзімір Някляеў. Вячаслаў Рагойша, у колішняй кватэры Кастуся Кірэенкі. Крыніцы Літаратура Таццяна Шамякіна Пісьменніцкі дом у яго зорныя часы (бел.) // Літаратура і мастацтва. — 22 снежня 2017. — № 51 (4954). — С. 10. Архівавана з першакрыніцы 22 мая 2024..